open-index/open-wikipedia-markdown huggingface dataset:
גיורא לשם

**גיורא לשם** (רוטשטיין) (3 בפברואר 1940 – 14 במרץ 2011) היה משורר ומתרגם ישראלי, ממייסדי הוצאת "קשב לשירה".

## לימודים ותעסוקה
לשם נולד בתל אביב. למד כימיה וביולוגיה באוניברסיטת בר-אילן ולאחר מכן סטטיסטיקה ופיזיקה באוניברסיטת קולומביה בניו יורק. בנוסף השתלם בנושא מערכות הפעלה ממוחשבות בחברת IBM. הוא עסק בהוראה בכפר הנוער כפר סילבר ובמסגרת רשת אורט, וכן בפיתוח תוכנה בתחום הרפואה. כמו כן היה מנקד ומגיה בעיתון "דבר" ועורך ומתרגם ב"על המשמר".

## קריירה ספרותית
לשם פרסם חמישה ספרי שירה (האחרון שבהם, 'הנה ימים באים', ראה אור בהוצאת קשב בשנת 2007) ושני קובצי מסות בנושאים הקשורים לספרות ולשירה, אחד מהם 'ציידי הנמרים' יצא לאור בהוצאת קשב לשירה בשנת 2008. כמו כן תרגם מספר רב של ספרי שירה, פרוזה ועיון, בהם 'נישואי העדן והשאול' מאת ויליאם בלייק, אותו תרגם פעמיים - ב-1968 בהוצאת 'עקד' ו-30 שנה אחר-כך בהוצאת 'קשב'. בשנת 1989 ערך את האנתולוגיה 'רבקול', שראתה אור בשיתוף פעולה של אגודות הסופרים בישראל, וב-1992 ערך יחד עם משה דור וברברה גולדברג אנתולוגיה של שירה ישראלית בתרגום לאנגלית, בשם The Stones Remember, אשר זכתה בפרס מטעם הספריות הציבוריות בארצות הברית.
במשך שנים רבות שימש כמבקר ספרות ב"מעריב", בשם העט "מג"ל".

בשנת 1997 היה לשם ממייסדי הוצאת קשב לשירה, לצד המשוררים רפי וייכרט ומשה דור. ההוצאה מתמקדת בשירה איכותית, מקורית ומתורגמת. לשם פרש מפעילות בהוצאה בשנת 2008. כמו כן שימש לשם מזכ"ל אגודת הסופרים העבריים בשנים 7–1986.
היה ממייסדי מגזין התרבות ברשת "יקום תרבות" ועורך השירה הראשון שלו.

נפטר בתל אביב ונקבר בבית העלמין קריית שאול. נכדתו מצד אמה היא רומי גונן, אשר נחטפה מרכבו של בן שמעוני בכביש 232, בעת שברחה מהטבח בפסטיבל נובה.

## פרסים
לשם זכה במגוון פרסים על יצירתו, בהם פרס ברנשטיין (לספר שירה עברי מקורי) (שלוש פעמים), פרס אקו"ם לשירה (פעמיים), פרס 'נוצת הזהב' ופרס ראש הממשלה בשנים 1985 ו-2003.
זכה בפרס קרן ראש הממשלה.

## לקריאה נוספת
* קובי נסים, "סגפנות מסוגננת", על המשמר, כ"א באדר תשנ"א, 8 במרץ 1991, עמ' 19. על: גיורא לשם, מסיבוב כפר סבא לאזרחות העולם (תל אביב: זמורה-ביתן, תשנ"א 1991)

## קישורים חיצוניים
* 
* 
* הבלוג של גיורא לשם, בפלטפורמת הבלוגים Blogs בננות
* אלי אשד, הזהות השאולה של גיורא לשם, בבלוג "המולטי יקום של אלי אשד"
* 
* 
* 
* 
* 
* 
* אלי אשד, מְשׁוֹרֵר בּוֹרֵא עוֹלָם בְּמִלָּה, וְהַמִּלָּה דָּם וּדְמָמָה": לזכרו של גיורא לשם, מגזין "יקום תרבות", יוני 2013

מפרי עטו:
* השיר "הירייה" על סילביה פלאת' מאת טד יוז מתוך "שירי יום הולדת" בתרגומו של גיורא לשם
* השיר "הכלבים אוכלים את אמך" על סילביה פלאת מאת טד יוז בתרגומו של גיורא לשם
*"ההתגלות השנייה" מאת ייטס בתרגומו של גיורא לשם
* "נישואי העדן והשאול" של בלייק בתרגומו של גיורא לשם באתר "יקוד" - כתב-עת לספרות עברית

קטגוריה:משוררים ישראלים
קטגוריה:משוררים כותבי עברית
קטגוריה:מתרגמים ישראלים
קטגוריה:עורכים ספרותיים ישראלים
קטגוריה:מבקרי ספרות ישראלים
קטגוריה:זוכי פרס ברנשטיין
קטגוריה:זוכי פרס היצירה לסופרים ומשוררים
קטגוריה:סגל מעריב
קטגוריה:סופרים ישראלים הידועים בשם עט
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1940
קטגוריה:ישראלים שנפטרו ב-2011
חשיפה לצפון

**חשיפה לצפון** (באנגלית: **Northern Exposure**) היא סדרת טלוויזיה אמריקנית, שהופקה במקור עבור CBS האמריקאית במשך השנים 1990–1995, וזכתה בשלושה פרסי אמי, בשני פרסי גלובוס הזהב, ובעוד 22 פרסים אחרים.

הסדרה צולמה בפועל בעיר רוזלין  שבוושינגטון, ומדי שנה מתקיים פסטיבל ה"מוספסט" למעריצי התוכנית בעיר זו.

בישראל הסדרה שודרה בערוץ הראשון בשנות ה-90 של המאה ה-20 והיא שבה ושודרה ב-הוט.

## עלילה
הסדרה נפתחת עם הגעתו של רופא יהודי צעיר מניו יורק, ג'ואל פליישמן (מגולם על ידי רוב מורו), לעיירה קטנה ונידחת באלסקה בשם סיסלי (Cicely), המונה "815 תושבים". סיסלי אינה קיימת במציאות, ויש סברה שההשראה לסיסלי התקבלה מהעיירה טלקיטנה, בעצמה עיירה קטנה ונידחת שב-1990 מנתה 250 תושבים.

פליישמן נאלץ להגיע לאלסקה מכיוון שלא יכול היה להרשות לעצמו את שכר הלימוד באוניברסיטת קולומביה. התחייבותו החוזית היא ל-4 שנים, ואחרי שהוא מבין כי אין לו שום דרך להשתחרר מהחוזה (אלא אם ישלם קנס וישב בכלא 18 שנה), הוא מתחיל להשלים עם גורלו, וכך הוא מתקרב לגלריית הטיפוסים השונים והמשונים שחיים במקום.

על רקע נופי טבע מרהיבים, דרך דמותו של פליישמן ודרך דמויות מפתח אחרות (ביניהן מיניפילד האסטרונאוט לשעבר שכל האדמות באזור הן בבעלותו; שלי טמבו, מלכת היופי לשעבר של 'המעבר הצפון-מערבי'; הולינג בעל המסעדה ובן זוגה המאושר של שלי; הטייסת מגי אוקונל; כריס ההיפי הפילוסוף ושדרן הרדיו; מרילין מנהלת המרפאה; אד צ'יגליאק, 'בן התערובת' שנולד לאם מיסיונרית ולאב אינדיאני בשם סמית' שחולם להיות קולנוען, סו-אלן בעלת החנות היחידה בעיר המשמשת גם סניף דואר, ועוד), מעלה הסדרה סוגיות פילוסופיות על חיים ומוות, על היסטוריה ואקטואליה, חברה ופוליטיקה, אהבה ומיניות ועוד, והיא גדושה באזכורים קולנועיים, טלוויזיוניים וספרותיים והתייחסויות אל רעיונות סוציולוגיים ופסיכולוגיים, תוך דגש על המתח בין הזהות הדינמית של האדם המודרני, לבין המימד 'האותנטי' של הזהות, אינדיאנית, יהודית ועוד.

## קישורים חיצוניים

* חשיפה לצפון, באתר אנציקלופדיה בריטניקה
* 

## הערות שוליים

קטגוריה:זוכי פרס גלובוס הזהב: סדרות
קטגוריה:זוכי אמי בפריים טיים: דרמה
קטגוריה:זוכי אמי בפריים טיים: עריכת קול
קטגוריה:זוכי אמי בפריים טיים: תוכניות: תסריט לדרמה
קטגוריה:תוכניות טלוויזיה על יהודים ויהדות
קטגוריה:הערוץ הראשון - תוכניות רכש
קטגוריה:סדרות טלוויזיה אמריקאיות שעלו לשידור בשנת 1990
רומיין סאטו

**רומיין גואסאגבה-סאטו-לבל** (צרפתית: **Romain Guessagba-Sato-Lebel**; נולד ב-2 במרץ 1981 בבימבו, הרפובליקה המרכז-אפריקאית) הוא כדורסלן GCRמרכז-אפריקאי המשחק בעמדות הקלע והסמול פורוורד. גובהו 1.95 מטר.
## קריירה
סאטו נולד בבימבו, הרפובליקה המרכז האפריקאית וגדל בדייטון, אוהיו. עקב הגירת משפחתו לארצות הברית. סאטו למד בתיכון האזורי "דייטון כריסטיאן" ואף שיחק בקבוצת הכדורסל הבית ספרית. עם סיום לימודיו, סאטו התקבל לאוניברסיטת זייבייר. קיבל תואר ראשון בצרפתית ושיחק בליגת הכדורסל של ה-NCAA.

סאטו נרשם לדראפט ה-NBA שנערך בשנת 2004 ונבחר על ידי הסן אנטוניו ספרס במקום ה-52. אבל, לא שיחק במדיה כלל ונופה מסגלה ב-24 בפברואר 2005. בעונה שלאחר הספרס, סאטו סיכם אצל אורורה ג'סי, מהליגה האיטלקית השנייה. בעונת 2005/06, סאטו היה שני ללואיס דלגארדו הספרדי בטבלת מדד היעילות של הליגה השנייה, עם 25.5 נקודות, 7.5 כדורים חוזרים וכ-3 אסיסטים למשחק שהובילו את קבוצתו להעפלה למשחקי הפלייאוף.

בסיום העונה, מספר קבוצות יורוליג בכירות התעניינו בסאטו. וב-20 בפברואר 2006 מועדון הכדורסל ברצלונה סיכמה עם סאטו להמשך שנת 2006, והקדימה את פנאתינייקוס, וירטוס רומא וטאו ויטוריה. סאטו עזר לברצלונה להעפיל עד לחצי גמר משחקי הפלייאוף בנוסף להעפלה לשלבים המתקדמים ביורוליג.

סאטו חזר לאיטליה בסיומה של העונה, הפעם לשורותיה של מונטפסקי סיינה. במדי הקבוצה, זכה בשלוש אליפויות רצופות (2006/07, 2007/08, 2008/09). כשבאליפות האחרונה, הוא וקבוצתו מביסים בגמר את ארמאני מילאנו, 4-0 בסדרת הטוב משבעה משחקים. בנוסף לכל, השתתף עימה בפיינל פור היורוליג של עונת 2006/07, והשיג עימה את המקום השלישי המכובד. בסיום העונה, סיכם סאטו לעוד שנתיים במדי סיינה. סאטו עבר לאחר 4 שנים לקבוצת הכדורסל היונית פנאתינייקוס.

סאטו היה חבר בסגל הנבחרות הצעירות של הרפובליקה המרכז אפריקאית (עד 19 ועד 21) וכיום חבר בסגל הנבחרת הבוגרת.

## קישורים חיצוניים

* דף השחקן באתר מונטפסקי סיינה

קטגוריה:כדורסלני הרפובליקה המרכז אפריקאית
קטגוריה:כדורסלני סן אנטוניו ספרס
קטגוריה:כדורסלני מנס סאנה סיינה
קטגוריה:כדורסלני ברצלונה
קטגוריה:כדורסלני פנאתינאיקוס
קטגוריה:כדורסלני פנרבחצ'ה
קטגוריה:כדורסלני ולנסיה
קטגוריה:כדורסלני אוניברסיטת זייבייר
קטגוריה:בחירות דראפט של סן אנטוניו ספרס
קטגוריה:חברי היכל התהילה של פיב"א
קטגוריה:ילידי 1981
ננה (כדורסלן)

**ננה** (פורטוגזית: **Nenê**; נולד ב-13 בספטמבר 1982 בסאו קרלוס, ברזיל) הוא כדורסלן עבר ברזילאי, המשחק בעמדות הפאוור פורוורד והסנטר. שיחק בעבר בנבחרת ברזיל. נולד בשם **מיביינר רודני הילריו** (בפורטוגזית: **Maybyner Rodney Hilário**), אך שינה את שמו לננה ("תינוק" בפורטוגזית) ב-2003.

## קריירה מקצועית
### ואסקו דה גאמה
ננה החל את קריירת הכדורסל שלו בשנת 1999, בקבוצת ואסקו דה גאמה מליגת העל הברזילאית. בעונות 2000 ו-2001 זכה עמה באליפות הליגה.

### דנוור נאגטס
הוא נרשם לדראפט ה-NBA 2002 ונבחר במקום השביעי על ידי ניו יורק ניקס שהעבירו אותו מיד לדנוור נאגטס. הוא החל את עונת  כשחקן ספסל, אך סיים אותה כשחקן חמישייה קבוע, הוא קלע 10.5 נקודות, הוריד 6.1 ריבאונדים וחטף 1.6 פעמים בממוצע למשחק ונבחר לנבחרת הרוקיז של העונה.

ב-1 בנובמבר 2005, במשחק נגד סן אנטוניו ספרס, ננה נפצע באופן רציני לאחר נפילה לא נכונה שגרמה לפציעה ברצועה הצולבת הקדמית וקרע במניסקוס ברגלו הימנית, מה שגרם לו להיעדר עד למשחקי הפלייאוף.

בעונת  הפך ננה לשחקן מרכזי בקבוצה ופתח ב-76 מ-77 המשחקים בהם שותף בעונה הסדירה. גם יכולתו השתפרה בצורה משמעותית, הוא קלע 14.6 נקודות, הוריד 7.8 ריבאונדים וחסם 1.3 פעמים בממוצע למשחק וסייע לקבוצתו להגיע לגמר המערב בפלייאוף.

בדצמבר 2011 חתם על הארכת חוזה בדנוור ל-5 עונות נוספות, עבור כ-67 מיליון דולר.

### וושינגטון ויזארדס
במרץ 2012 עבר ב בין שלוש קבוצות לוושינגטון ויזארדס. במהלך תקופתו עם הוויזארדס הפך לשחקן ספסל, כמחליפו של מרצ'ין גורטאט. ב-4 וחצי עונותיו בקבוצה העמיד ממוצעים של 11.8 נקודות ו-5.6 ריבאונדים למשחק.

### יוסטון רוקטס
לקראת עונת  חתם על חוזה ביוסטון רוקטס, ושנה לאחר מכן חתם בקבוצה על חוזה ל-3 עונות נוספות. בפברואר 2020 הועבר בטרייד לאטלנטה הוקס, ומיד שוחרר מהקבוצה.

## סטטיסטיקות הקריירה ב-NBA
*נכון לסוף עונת .

### בעונה הסדירה

### בפלייאוף

## קישורים חיצוניים

## הערות שוליים

קטגוריה:כדורסלנים ברזילאים
קטגוריה:כדורסלני דנוור נאגטס
קטגוריה:כדורסלני וושינגטון ויזארדס
קטגוריה:כדורסלני נבחרת ברזיל
קטגוריה:כדורסלני יוסטון רוקטס
קטגוריה:כדורסלנים באולימפיאדת ריו דה ז'ניירו (2016)
קטגוריה:בחירות דראפט של ניו יורק ניקס
קטגוריה:מהגרים מברזיל לארצות הברית
קטגוריה:ברזילאים שנולדו ב-1982
בכחוס ואריאדנה

**באכחוס ואריאדנה** (באנגלית: **Bacchus and Ariadne**) הוא ציור שמן על בד מעשה ידי טיציאן.

הציור הוזמן על ידי אלפונזו הראשון ד'אסטה, דוכס פרארה עבור חדר העבודה שבארמונו (ה-Camerino d'Alabastro). הציור הוזמן מרפאל אשר קיבל מקדמה עבור היצירה, אולם נפטר בשנת 1520 בטרם השלימה. בעקבות מותו של רפאל התבקש טיציאן ליצור את היצירה.

הציור מוצג כיום בגלריה הלאומית שבלונדון, ונחשב לאחת מהמפורסמות ביצירותיו של טיציאן.

## תיאור היצירה
היצירה מבוססת על כתביהם של המשוררים הרומיים קטולוס ואובידיוס.
ביצירה מתוארת אריאדנה שהושארה על האי נקסוס לאחר שאהובה תזאוס זנח אותה. 
האל בכחוס (דיוניסוס) מגלה אותה על החוף, ומזנק להצילה משני נמרים המתקרבים אליה. לפי פרשנות אחרת, בכחוס, המתאהב באריאדנה מזנק ממרכבתו אליה היו רתומים שני נמרים.

במחצית התמונה העליונה מופיעים השמים הים תיכוניים שצוירו בלפיס לזולי (צבע יקר באותה עת), ואילו במחצית התחתונה מתואר האי ותהלוכה מתושביו בצבעי ירוק/חום.

קיימת גם פרשנות המתייחסת לפרטים קטנים המופיעים בציור (דוגמת פרח הצלף בתחתית התמונה) הטוענת שלהעמדה של הדמויות בציור יש הסבר אחר. טיציאן השתמש בהומור בתי שימוש בתיאור גיבוריו.

## שיקום היצירה
הבד עליו צוירה היצירה גולגל פעמיים במהלך המאה ה-16. גלגול זה הזיק ליצירה, ובמהלך המאה ה-19 החל הצבע להתקלף ממנה. מספר ניסיונות לשקם את היצירה כשלו, ובשנת 1967 נערך ניסיון נוסף לשקמה על ידי הסרת הציפוי שמעל הצבע - הסרה שהובילה להורדת חלק מהצבע ודרשה שחזור נוסף בשנת 1968. מבקרי אמנות ביקרו עבודת שיקום זו וטענו כי הציפוי נוסף ליצירה על ידי טיציאן שהתכוון שיראו את הצבעים מבעדו (ולכן הצופה בצבעים רואה אותם מעומעמים יותר). 

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טיציאן
קטגוריה:אוספי הגלריה הלאומית (לונדון)
קטגוריה:ציורי שמן
מחוזות איי טרקס וקייקוס

מבחינה מנהלית איי טרקס וקייקוס מחולקים ל-6 מחוזות (District).

שמאל|ממוזער|300px|מפת מחוזות איי טרקס וקייקוס

קטגוריה:איי טרקס וקייקוס: חלוקה מנהלית
מירב דורי

[180px|שמאל|ממוזער|מירב דורי ומאמן הנבחרת [אלי רבי]]
**מירב דורי** (נולדה ב-25 במאי 1986) היא כדורסלנית עבר ודוגמנית ישראלית אשר שיחקה במשך 14 שנה בעמדת הסמול פורוורד בקבוצות רבות בליגת העל וביניהן מכבי בנות אשדוד וא.ס רמת השרון (בהן שימשה כקפטנית הקבוצה) ובכל נבחרות ישראל.

## ביוגרפיה
דורי נולדה לכדורסלן העבר גיורא דורי, וגדלה בקיבוץ כפר גלעדי.

בגיל 15 עברה לרמת גן על מנת להגשים את החלום להיות שחקנית כדורסל מקצוענית. למדה בתיכון בליך.

### בליגת העל
דורי שיחקה בקבוצות מכבי רמת חן, בני יהודה ובקבוצת הפועל תל אביב עימה זכתה גם באליפות הליגה לשנת 2006. בשנת 2007 חתמה בקבוצת אלקטרה רמת השרון, עימה זכתה באליפויות הליגה בשנים 2009 ו-2010.

ביולי 2011 חתמה דורי בקבוצת מכבי בנות אשדוד, עימה זכתה בדאבל (גם בגביע המדינה וגם באליפות הליגה) לשנת 2012 ובגביע נוסף בשנת 2013.

בשנת 2014 חזרה לרמת השרון ולאחריה בשנת 2015 חזרה לשחק בקבוצה בה גדלה, לסגירת מעגל, מכבי רמת חן. לקראת סוף העונה בסדרת הפלייאוף היא נפצעה במהלך משחק, קרעה את הרצועה הצולבת בברך וסיימה את העונה. פציעה זו למעשה סיימה לה את הקריירה ומאז לא חזרה לשחק כדורסל עד לפרישתה הרשמית מן המשחק בשנת 2017.

סך הכל שיחקה 14 עונות בליגת העל בהן זכתה ב-4 אליפויות מדינה ו-3 גביעי מדינה.

## נבחרת ישראל
דורי שיחקה בנבחרת הנערות של ישראל (שימשה כקפטנית הקבוצה) והובילה את הנבחרת להישגים ולניצחונות על נבחרות מובילות כגון רוסיה, ספרד, צ'כיה, הונגריה ועוד. כמו כן, שיחקה בנבחרת העתודה של ישראל וזכתה עימה באליפות אירופה דרג ב' לשנת 2005. משנת 2006 היא שיחקה גם בנבחרת ישראל הבוגרת, עימה עלתה 3 פעמים רצוף לאליפות אירופה.

סך הכל שיחקה דורי 14 שנה בנבחרות ישראל.

## חיים אישיים
בשנת 2012 סיימה דורי בהצטיינות תואר ראשון במנהל עסקים עם התמחות במימון במרכז הבינתחומי הרצליה. בשנת 2017 סיימה תואר שני במנהל עסקים עם התמחות בשיווק ואסטרטגיה במכללה למינהל. לאחר הפרישה מכדורסל, דורי מנהלת שיווק ומכירות בחברת 'שחקן אמיתי', העוסקת בענף הכדורסל.

## קישורים חיצוניים

* פרופיל באתר אלקטרה רמת השרון
* 

## הערות שוליים

קטגוריה:דוגמניות ישראליות
קטגוריה:דוגמנים ישראלים
קטגוריה:בוגרות תיכון בליך
קטגוריה:בוגרי תיכון בליך
קטגוריה:כדורסלניות בני יהודה
קטגוריה:כדורסלניות רמת השרון
קטגוריה:כדורסלניות מכבי עירוני רמת גן
קטגוריה:כדורסלניות מכבי אשדוד
קטגוריה:כדורסלניות הפועל תל אביב
קטגוריה:כדורסלניות נבחרת ישראל
קטגוריה:כפר גלעדי: אישים
קטגוריה:בוגרי המרכז הבינתחומי הרצליה
קטגוריה:בוגרות המרכז הבינתחומי הרצליה
קטגוריה:ישראליות שנולדו ב-1986
קטגוריה:ישראלים שנולדו ב-1986
הבשורה (טיציאן)

**הבשורה** (באיטלקית: **Annunciazione**) היא יצירה מעשה ידי האמן האיטלקי מתקופת הרנסאנס טיציאן, שצוירה בין השנים 1559–1564. היצירה מוצגת כיום בכנסיית סן סלבדור בוונציה שבאיטליה.

היצירה רחבת הממדים מתארת את הבשורה למרים. מרים ניצבת בימין התמונה, ואילו המלאך המבשר לה על הולדת ישו, ניצב משמאלה. המלאך, הגבוה ממרים מושך את מבטו של הצופה ליונה המסמלת את רוח הקודש במרכזה של היצירה. מסביב ליונה מתוארים כרובים רוקדים רבים העפים בשמים.

## קישורים חיצוניים

קטגוריה:הבשורה
קטגוריה:טיציאן
קטגוריה:ונציה: ציורים
Sinatra's Swingin' Session!!!

**!!!Sinatra's Swingin' Session** הוא אלבום של הזמר האמריקני פרנק סינטרה, זהו אלבום האולפן ה-24 של סינטרה וה-17 המוקלט בחברת ההקלטות קפיטול.

רובו של האלבום מורכב משירים אותם הקליט בחברת ההקלטות קולומביה רקורדס. המארגן נלסון רידל לקח 6 שירים מהאלבום המצליח Swing and Dance with Frank Sinatra ונתן לשירים מקצב סווינג מהיר וחזק ובכך שינה אותם כמעט לחלוטין.

בשנת 1987 יצא האלבום על גבי תקליטור ואל שירי האלבום המקורי צורפו עוד שלושה שירים כבונוס. ההוצאה המחודשת נקראה Sinatra's Swingin' Session!!! And More

## משתתפים
* פרנק סינטרה - קולות
* נלסון רידל - מארגן, מנצח

## רשימת שירים
# When You're Smiling
# Blue Moon
# S'Posin
# It All Depends on You
# It's Only a Paper Moon
# My Blue Heaven
# ?Should I
# September in the Rain
# Always
# I Can't Believe That You're in Love with Me
# I Concentrate on You
# You Do Something to Me

## קישורים חיצוניים

קטגוריה:אלבומי פרנק סינטרה
קטגוריה:אלבומים באנגלית
קטגוריה:אלבומי חברת קפיטול רקורדס
מיריק שניר

**מיריק שניר** (נולדה ב-28 ביוני 1948) היא סופרת ומשוררת ישראלית, ומורה לחינוך מיוחד בבית הספר היסודי בישראל.

## ביוגרפיה
שניר נולדה וגדלה בכפר גלעדי, בת רביעית מבין שנים עשר ילדיהם של רחל ושמואל רבינוביץ. מצד אִמהּ היא נכדתו של איש החינוך מרדכי סגל, מייסד סמינר הקיבוצים, וסמינר אורנים ומנהלם במשך שנים רבות.

בהיותה מורה ומחנכת, החלה לחבר סיפורים לילדיה וחניכיה, ולהוציאם בהוצאה ביתית. ב-1982 פרסמה את ספרה הראשון, "גלגלים", ומאז חיברה למעלה מ-100 ספרים, בהם "ספרייה קטנה שלי" - סדרה של 24 ספרי איור-סיפור מחורזים, "יש לי שיר" - סדרה של 10 ספרונים מולחנים, מרים והים, גלגלים ועוד.

היא גם תרגמה לעברית את הספר "לבד על המרבד" של בריאן וילדסמית.

זכתה בפרס ראש הממשלה לסופרים עבריים, "פרס זאב"מטעם משרד החינוך והתרבות, פרס בן יצחק מטעם מוזיאון ישראל ובפרס על-שם נחום גוטמן.

ארבעה מילדיה השתתפו באיור הספרים, וגם נכדה אחת. נהר שניר, אחד מבניה, הוא משורר מחונן ונכה פגוע ראש מתאונת דרכים.

שניר מתרגמת מיידיש סיפורים-שירים נשכחים פרי עטה של קדיה מולודובסקי, מפעל בו החל סבה מרדכי סגל. שלושה ספרים בסדרת סיפורי קדיה, "עוגת הפלאים", "חנה רוצה מרציפנה" ו"האגרת" שיזמה, יצאו לאור בהוצאת הקבוץ המאוחד וזכו לביקורות מצוינות. כמו כן היא מתרגמת ממיטב ספרות העולם לילדים רכים ואף מספרות הילדים הפלשתינאית. ארבעה מספריה תורגמו לערבית.

היא מקדישה זמן רב לקרב ילדים רכים לסיפורי המקרא ושפת התנ"ך. 21 שנים הקדישה ליצירת הספר הייחודי והעגול "בראשית ברא", יחד עם שלוש מבנות משפחתה ועם האומנית סוניה שכל.

ב-2014 הושמעה לראשונה הקנטטה "ישרא וישמע" שכתבה שניר, והלחין פרופסור חיים פרמונט בביצוע מקהלות מורן עם נעמי פארן, ואנסמבל סולני תל אביב בניצוחו של ברק טל. היצירה זכתה לשבחים ובוצעה גם בימי המוסיקה בכפר בלום ושודרה במקביל ב"קול המוסיקה".

## חיים אישיים
היא נשואה לישראל שניר, אם לארבע בנות וחמישה בנים ומתגוררת כיום במושב חיבת ציון.

## ספריה

## קישורים חיצוניים

* 

* 
* 
* 
* לאה שניר, חנוֹךְ לנער על פי דרכו - לאה שניר משוחחת עם המשוררת וסופרת הילדים מיריק שניר, **[[עלי-שיח]]** 57, 2007
* 

## הערות שוליים

קטגוריה:סופרות ישראליות
קטגוריה:סופרים ישראלים
קטגוריה:סופרות כותבות עברית
קטגוריה:סופרים כותבי עברית
קטגוריה:סופרות ילדים ונוער ישראליות
קטגוריה:סופרי ילדים ונוער ישראלים
קטגוריה:משוררות ישראליות
קטגוריה:משוררים ישראלים
קטגוריה:משוררות כותבות עברית
קטגוריה:משוררים כותבי עברית
קטגוריה:משוררי ילדים ישראלים
קטגוריה:זוכות פרס זאב
קטגוריה:זוכי פרס זאב
קטגוריה:זוכי פרס בן-יצחק
קטגוריה:זוכי פרס נחום גוטמן
קטגוריה:מורים לחינוך מיוחד
קטגוריה:אנשי הקיבוץ: אמנים
קטגוריה:כפר גלעדי: אישים
קטגוריה:נווה איתן: אישים
קטגוריה:חיבת ציון (מושב): אישים
קטגוריה:ישראליות שנולדו ב-1948
קטגוריה:ישראלים שנולדו ב-1948
Nice 'n' Easy

**Nice 'n' Easy** הוא אלבום מוזיקה מאת הזמר האמריקאי פרנק סינטרה שיצא בשנת 1960. זהו אלבום האולפן ה־23 של סינטרה וה־16 שיצא בחברת ההקלטות קפיטול.

כל השירים באלבום, חוץ מאשר שיר הנושא, הם בלדות והמארגן והמנצח שלהם היה נלסון רידל, איתו שיתף פעולה סינטרה פעמים רבות בעבר. שיר הנושא הוכנס לאלבום ברגע האחרון. השיר, "The Nearness of You", שבמקור תוכנן להיות שיר הנושא באלבום לא הופיע בו בסופו של דבר אלא רק בגרסת התקליטור של האלבום.

האלבום הורכב משירים אותם שר סינטרה בעבר ונלסון רידל ארגן את ההלחנה כך שהפכו לבלדות שקטות ונעימות. בניגוד לאלבומי בלדות אחרים של סינטרה לאלבום אין הנימה הדיכאונית טראגית שליוותה כמה מהם.

האלבום העפיל למקום הראשון במצעד אלבומי הסטראו של מגזין הבילבורד ושהה בפסגה כתשעה שבועות. גרסת המונו של האלבום העפילה אף היא למקום הראשון במצעד המקביל ושהתה בו שבוע אחד.

בטקס הגראמי של שנת 1961 זכה האלבום למועמדות בקטגוריית אלבום השנה.

## משתתפים
* פרנק סינטרה – קולות
* נלסון רידל – מארגן, מנצח

## רשימת שירים
### צד א'

# Nice 'n' Easy
# That Old Feeling
# ?How Deep Is the Ocean
# I've Got a Crush on You
# You Go to My Head
# Fools Rush In

### צד ב'

# Nevertheless
# She's Funny That Way
# Try a Little Tenderness
# Embraceable You
# Mam'selle
# Dream

## קישורים חיצוניים

קטגוריה:אלבומי פרנק סינטרה
קטגוריה:אלבומים באנגלית
קטגוריה:אלבומים שהגיעו למקום הראשון במצעד הבילבורד 200
קטגוריה:אלבומי חברת קפיטול רקורדס
מחוזות איי הבתולה של ארצות הברית

מבחינה מנהלית איי הבתולה של ארצות הברית  מחולקים ל-2 מחוזות (District) אשר מחולקים לנפות.

שמאל|ממוזער|300px|מפת מחוזות איי הבתולה של ארצות הברית

קטגוריה:איי הבתולה של ארצות הברית: חלוקה מנהלית
קטגוריה:איי הבתולה של ארצות הברית: מחוזות
מגדל איילון

**מגדל רוגובין תדהר** או בשמו הקודם **מגדל איילון** הוא מגדל משרדים הממוקם ברחוב מנחם בגין 11, במתחם הבורסה שברמת גן. הבניין בנוי בסמיכות לנתיבי איילון החולפים לאורך חזיתו המערבית ולתחנת הרכבת של תל אביב – סבידור מרכז.

המבנה בנוי על חלקה בגודל 4,000 מטר רבוע, וכולל חניון המשתרע על פני שטח של כ-20,000 מטר רבוע. למגדל 35 קומות והוא מתנשא לגובה של 132 מטר ללא החוד הדקורטיבי. שטח קומה טיפוסית עומד על כ-1,000 מטר רבוע בממוצע. המגדל מחופה בשילוב אבן גרניט אפורה וזכוכית רפלקטיבית בעלת גוון ירוק.

המגדל הושלם בשנת 2009, באיחור של שש שנים, לאחר שבשל ירידה בביקוש לשטח למשרדים, הושלמו רק 17 הקומות התחתונות בשנת 2002, ואכלוס המגדל החל בינואר 2003. בראשו של המגדל הוקם מנחת מסוקים בצורת "כתר", שהוסר בשנת 2006, עת החלה הקמת יתר הקומות, והושב עם השלמת הבניין.

בבניין שוכנת, בין היתר, הנהלת בנק אוצר החייל.


Habursa 2.JPG|מגדל איילון (משמאל) בשנת 2006, בטרם נבנו הקומות הנוספות

## ראו גם

* גורדי שחקים בישראל

## קישורים חיצוניים

איילון, מגדל
קטגוריה:מתחם הבורסה
וואפא

שמאל|ממוזער|200px|הלוגו של וופא

**וואפא** (בערבית: **وفا**, בראשי תיבות של **وكالة فلسطين للانباء**, בתעתיק: **ו**כאלת **פ**לסטין לל**א**נבאא', קרי: סוכנות הידיעות הפלסטינית), הידועה גם כ**סוכנות הידיעות הפלסטינית**, היא סוכנות הידיעות של הרשות הפלסטינית, אשר נקראה בשנים שלפני הקמת הרשות הפלסטינית "סוכנות הידיעות של אש"ף". וואפא מספקת חדשות וידיעות מהשטחים, מישראל ומהמזרח התיכון בערבית ובאנגלית, והחל מ-17 ביוני 2009 גם בעברית.

משמעות המילה הערבית "וואפא" היא "נאמנות", וזהו שם נפוץ בקרב נשים בעולם הערבי. גם בשפת אורדו פירושה "נאמנות", ומשתמשים בה כמילה נרדפת לאהבה בשירה רומנטית.

### היסטוריה
בעקבות החלטה במושב המיוחד של המועצה הלאומית הפלסטינית בקהיר באפריל 1972, הודיע הוועד הפועל של אש"ף על הקמת וואפא בביירות בתאריך ה-5 ביוני 1972. סוכנות הידיעות הוקמה על ידי אש"ף כדי להוות מקור חדשותי עם נרטיב מנוגד למסגור של התקשורת הישראלית, ולתפקד כבמה תקשורתית פלסטינית עצמאית. לאחר הקמת הרשות הפלסטינית בשנת 1994 בעקבות הסכמי אוסלו, וואפא הפכה לחלק מגוף התקשורת הרשמי של הרשות. וואפא מילאה תפקיד חשוב בייצוג הרשות הפלסטינית והפת"ח כנציגה הלגיטימית היחידה של הפלסטינים, תוך דמוניזציה של ארגון החמאס כתנועה בדלנית הגורמת נזק לעניין הלאומי הפלסטיני. ב-2009 השיקה וואפא גרסה בעברית לאתר החדשות שלה, לדבריהם "קהל התוכן של גרסה זו הם ערבים אזרחי ישראל".

## קישורים חיצוניים
* 

* אתר וואפא בעברית
* 
*  ("וואפא" טוענת: כלי תקשורת מרכזיים בישראל נגועים בגזענות והסתה כלפי ערבים ופלסטינים)

## הערות שוליים

קטגוריה:תקשורת פלסטינית
קטגוריה:סוכנויות ידיעות
קטגוריה:הרשות הפלסטינית: ארגונים
תעוזת התקווה

**תעוזת התקווה** (באנגלית: **The Audacity of Hope**) הוא ספרו השני של נשיא ארצות הברית ברק אובמה בו משלב את סיפורו האישי לצד הצגת משנתו הפוליטית. הספר אשר יצא לשווקים לראשונה באוקטובר 2006 נכתב על ידי אובמה בזמן שכיהן כסנאטור של מדינת אילינוי. הספר הפך לרב-מכר של הניו יורק טיימס ושל אמאזון לאחר שאופרה וינפרי הודיעה במהלך המירוץ לנשיאות ארצות הברית על תמיכתה באובמה. בשנת 2008, זכה אובמה בפרס גראמי על גרסת האודיו של הספר.

## הרקע לכתיבת הספר
כותרת הספר לקוחה מדרשה אותה נשא הכומר הקודם של ברק אובמה, ג'רמיה רייט. בשנת 2004, בעת שהיה מועמד לסנאט, נשא אובמה את הנאום המרכזי בוועידת המפלגה הדמוקרטית תחת הכותרת: "The Audacity of Hope". הצלחת הנאום סללה לאובמה את הדרך לסנאט וכמועמד בפריימריז לקראת המרוץ הנשיאותי של 2008. הספר אשר יצא לשווקים באוקטובר 2006 הרחיב על מרבית הסוגיות אותן אובמה העלה בנאומו בוועידת המפלגה הדמוקרטית. הספר הפך לרב-מכר יוצא דופן בשביל ספר עיון של פוליטיקאי. אובמה יצא למסע קידום מכירות בציבור ובאמצעי התקשורת, ובמסגרתו, בריאיון ל"*[[Meet the Press]]*" הודיע שלמרות הצהרותיו מהעבר הוא שוקל להצטרף למרוץ הקרוב לנשיאות ארצות הברית.

## תוכן הספר
בספר אובמה מתאר את התובנות העיקריות אליהם הגיע כתוצאה מהאירועים אשר עיצבו את חייו וכמו כן מציג את הסוגיות הפוליטיות העיקריות אשר לדעתו עומדות בפני החברה האמריקנית כיום ומספק פירוט לרפורמות אשר, לטענתו, נחוצות על מנת לשפר את המצב הקיים.

אובמה קורא בספר לשיתוף פעולה ולסולידריות בין הדמוקרטים לרפובליקנים. כמו כן, הוא טוען כי לאמריקה הפוטנציאל לספק תקווה לכל תושביה, ללא תלות ברקע שלהם ו/או בהתנסויות החיים שלהם, עם זאת הוא טוען כי על מנת להבטיח כי ההזדמנויות יהיו קיימות עבור כלל התושבים בסביבה פונקציונלית אשר ניתנת לקיום, יש ליישם מספר שינויים מהותיים במדיניות הממשל.

## ראו גם
* חלומות מאבי
*הבטחות שצריך לקיים - ספר שכתב סגנו, ג'ו ביידן, ספר שיצא גם הוא באותה תקופה

## קישורים חיצוניים

* האתר הרשמי של הספר
* 

## הערות שוליים

קטגוריה:אוטוביוגרפיות
קטגוריה:ברק אובמה
קטגוריה:ספרי 2006
קטגוריה:ספרי נשיאי ארצות הברית
קטגוריה:זוכי פרס גראמי לאלבום הספוקן וורד הטוב ביותר
Come Swing With Me

**Come Swing With Me** הוא אלבום של הזמר האמריקני פרנק סינטרה, זהו אלבום האולפן ה-27 של סינטרה וה-19 שיצא תחת חברת ההקלטות קפיטול רקורדס והוא יצא בשנת 1961.

## הפקה
האלבום הוא אלבום הסווינג האחרון אותו הוציא סינטרה בחברת קפיטול, האלבום הבא והאחרון שלו בקפיטול יהיה מוקדש לשירי אהבה.

מבחינה מוזיקלית משלב האלבום בין שני אלבומי סווינג שונים, Come Fly with Me ו-Come Dance with Me!, בשעה ש־Come Fly with Me, הוא אלבום סווינג קליל ומעט קומי, !Come Dance with משלב בתוכו מקצבי ג'אז כבדים. המארגן בילי מיי שילב בין שני הסגנונות.

התזמורת המלווה את האלבום לא כללה בתוכה את כלי המיתר ואת כלי הסקסופון, זאת ועוד בעקבות שיטת ההקלטה של חברת קפיטול שנקראה פול ספקטרום (באנגלית: full-spectrum Stereo sound), נקבע הרכב ישיבה מיוחד לתזמורת בהקלטות של האלבום וכך יוצא כי הצלילים הבוקעים משני הרמקולים שונים מבחינת כלי הנגינה המפיקים אותם ואילו היושב בנקודת המרכז בין שני הרמקולים זוכה לשמוע את התזמורת במלואה.

## משתתפים
* פרנק סינטרה - קולות
* בילי מיי - מארגן, מנצח

## רשימת שירים
### צד א'
# Day By Day
# Sentimental Journey
# Almost Like Being in Love
# Five Minutes More
# American Beauty Rose
# !Yes Indeed

### צד ב'
# On the Sunny Side of the Street
# Don't Take Your Love From Me
# That Old Black Magic
# Lover
# Paper Doll
# I've Heard That Song Before

## קישורים חיצוניים

קטגוריה:אלבומי פרנק סינטרה
קטגוריה:אלבומים באנגלית
קטגוריה:אלבומי חברת קפיטול רקורדס
מקהלת האיחוד

ממוזער|מקהלת האיחוד, 2024
**מקהלת האיחוד** נוסדה בשנת 1955 על ידי המנצח והמלחין יהודה שרת יחד עם המלחין והמנצח יקותיאל שור כגוף המקהלתי של תנועת איחוד הקבוצות והקיבוצים. הזמרים והזמרות, חברי קיבוצים מכל רחבי הארץ, היו נפגשים לכנסים מרוכזים אשר כללו חזרות והופעות בפני חברי הקיבוץ המארח.

לאחר פרישתו של שרת בראשית שנות ה-60 החליפו אותו בניהול המוזיקלי ובניצוח על המקהלה יעל תבורי ואבנר איתי, אשר המשיך כמנצח יחיד - למעט הפסקות קצרות - עד שנת 1997. תחת ניצוחו הופיעה המקהלה במאות קונצרטים בכל רחבי הארץ, הן בקונצרטים א-קאפלה ובליווי פסנתר והן עם התזמורות המובילות בארץ תחת שרביטיהם של טובי המנצחים מישראל ומחוצה לה.
שמאל|ממוזער|250px|אבנר איתי בחזרה עם מקהלת האיחוד (1983)

לאחר פרישתו של איתי ניצחו על המקהלה רון זרחי, אורנה ארניה ורונן בורשבסקי, המכהן גם בתפקיד מנהלה המוזיקלי של המקהלה.

מנכ"לית המקהלה החל משנת 2020 היא עירית שיפריס אשל.

בתחילת שנות ה-70 החלה המקהלה לצאת לסיורים בחו"ל, תחילה לכנסי אירופה-קנטט ובהמשך גם לצפון אמריקה ולאוסטרליה. נסיעתה האחרונה, עד כה, הייתה באוקטובר 2015 לקוריאה הדרומית, ובמסגרתה השתתפה בכנס מקהלות בינלאומי בעיר פוסן.

מקהלת האיחוד, המשתייכת לתנועה הקיבוצית, שרה יצירות מכל התקופות והסגנונות, ומתמחה בביצועים של מוזיקה ישראלית. היא הפיקה מספר תקליטים ובהם יצירות ישראליות של מיטב המלחינים, אשר חלקן נכתבו במיוחד עבורה.

## קישורים חיצוניים

* האתר הרשמי של המקהלה
* אורחי התזמורת - מקהלת האיחוד, באתר התזמורת הפילהרמונית הישראלית
* סרטו של איתן טל 'מקהלה' על מקהלת האיחוד
* 

## הערות שוליים

איחוד
Point of No Return

**Point of No Return** הוא אלבום של הזמר האמריקני פרנק סינטרה, זהו אלבום האולפן ה-29 של הזמר וה-20 בחברת ההקלטות קפיטול רקורדס.

שמו של האלבום משקף את העובדה כי היה זה אלבומו האחרון של סינטרה בחברת ההקלטות קפיטול, לפני שעבר לצמיתות לחברת ההקלטות רפרייז שהייתה בבעלותו וזאת כדי להשיג יותר חופש אומנותי באלבומיו.

כבר בשנת 1960 החל סינטרה להקליט בחברת ההקלטות רפרייז ואף הוציא שלושה אלבומים: Ring-A-Ding-Ding, I Remember Tommy, ו Sinatra Swings לפני שהחל את הקלטותיו האחרונות בקפיטול. את ההקלטות לאלבום הוא עשה ביומיים בלבד, בחודש ספטמבר 1961 וזאת כדי להשלים את החוזה בקפיטול.

בכל זאת היה האלבום לאירוע מיוחד וזאת בעקבות שיתוף הפעולה שלו עם אקסל סטרודהל, איתו עבד בתחילת הקריה שלו בשנות ה-40. כמו כן דאג סינטרה כי זמרי הליווי בהקלטות לאלבומו הראשון בחברת קפיטול, בשנת 1953, ישתפו עמו שוב פעולה, כך שההקלטות נתנו תחושה של סגירת מעגל לתקופתו בקפיטול.

## משתתפים
* פרנק סינטרה - קולות
* אקסל סרדהל - מארגן, מנצח

## רשימת שירים

# When the World Was Young
# I'll Remember April
# September Song
# A Million Dreams Ago
# I'll See You Again
# There Will Never Be Another You
# Somewhere Along the Way
# It's a Blue World
# These Foolish Things
# As Time Goes By
# I'll Be Seeing You
# Memories of You

## קישורים חיצוניים

קטגוריה:אלבומי פרנק סינטרה
קטגוריה:אלבומים באנגלית
קטגוריה:אלבומי חברת קפיטול רקורדס
איליניווק

**קונפדרציית אילינוי** המוכרת בשמות **איליניווק** או **איליני** הייתה קבוצה של שבטים אינדיאנים שחיה באזור הצפוני של עמק נהר המיסיסיפי בצפון אמריקה אשר על שמה נקראת כיום מדינת אילינוי שבארצות הברית. 
השבטים שנמנו בקופדרציה נקראו קסקסקיאה, קהוקיה, פאוריה, תמרואה, מואינגוונה, מישיגמאה, אלביאוי, אמונוקואה, צ'פוסה, צ'ינקואה, קואירקואנטאנון, אספמינקיה, מרואה, מטצ'ינקואה, מוצ'יבוסה, נגוויצ'י, טאפוארה. 

כאשר מגלי ארצות צרפתיים חקרו לראשונה את אזור קנדה הם גילו את אוכלוסיית אלגוקיאן. מה שאנו יודעים היום על האיליני מגיע בעיקר מ"יחסי היישועים" - דיווחים כתובים ששלחו המסיונרים שחיו בקרב קבוצות ילידיות שונות חזרה לצרפת. 

מקור השם איליניווק מגיע משפת האנישינאבה ומשמעותו "דוברי השפה הפשוטה". יחד עם זאת האיליניווק קראו לעצמם בשם "אינוקה" והם דיברו ניבים שונים של שפת מיאמי-אילינוי שהיא בת למשפחת השפות האלגונקיאניות. 

במאה ה-17 סבלו האיליני משילוב של מחלות אירופאיות והתרחבות האירוקווי לשטח הימות הגדולות. האירוקווי כבשו את השטחים על מנת למצוא שטחי ציד חדשים. הם קיימו מסחר פרוות עם האירופאים וקיבלו עבורן אלכוהול, וטובין שונים. 

לפי סיפור שתועד על ידי ההיסטוריון פרנסיס פרקמן, מלחמה נוראה נערכה כנגד האיליני בעקבות רצח משנת 1769 של אחד מראשי שבט האוטווה בשם פונטיאק על ידי בן לשבט פאוריה. לפי הסיפור הפאוריאנים נמחקו לחלוטין במלחמה במקום שנקרא כיום פארק סטארבד רוק. האגדה בוטלה על ידי ההיסטוריון הוארד פקהם ב-1947.

## קישורים חיצוניים

* 

קטגוריה:אינדיאנים: שבטים בארצות הברית
קטגוריה:אילינוי: היסטוריה
איל זמיר

**איל זמיר** (נולד ב־27 באפריל 1961, במושב היוגב) הוא פרופסור מן המניין למשפטים באוניברסיטה העברית, המתמחה בדיני חוזים, וניתוח כלכלי והתנהגותי של המשפט, ומנהל מרכז אהרן ברק למחקר משפטי בינתחומי.

## קורות חיים
איל זמיר נולד במושב היוגב בעמק יזרעאל (1961). הוא סיים את לימודיו לתואר ראשון במשפטים באוניברסיטה העברית בשנת 1982, במסגרת העתודה האקדמית. את לימודי הדוקטורט סיים בשנת 1989, באוניברסיטה העברית, תחת הנחייתו של פרופ' גד טדסקי.

בשנת 1998 מונה לפרופסור מן המניין, ובין השנים 2002–2005 כיהן כדיקן הפקולטה למשפטים באוניברסיטה העברית.

בשנים 1990–1991 היה חוקר אורח באוניברסיטת הרווארד.

בשנים 2005–2006 שימש עמית מחקר בכיר באוניברסיטת ניו יורק.

בשנים 2008–2009 שימש פרופסור אורח במרכז המשפטים של אוניברסיטת ג'ורג'טאון.

זמיר זכה בפרסים רבים, בהם פרס זוסמן למשפט לשנת תשמ"ח; מלגת פולברייט למחקר (תש"ן); מלגת רוטשילד (תש"ן); מלגת אלון (תשנ"א-תשנ"ד); פרס נשיא האוניברסיטה העברית לחוקר צעיר מצטיין על-שם פרופ' יורם בן-פורת (תשנ"ה) ופרס חשין לשנת 2014.

זמיר חבר בהנהלת האגודה הישראלית למשפט פרטי.

זמיר נשוי לפרופ' דפנה לוינסון-זמיר. הוא גר בירושלים ולזוג שתי בנות.

## תחומי מחקר
תחום התמחותו המרכזי של זמיר הוא דיני חוזים ותאוריה של דיני חוזים. כן עוסק זמיר בניתוח כלכלי והתנהגותי של המשפט, משפטים ואתיקה נורמטיבית והיבטים רכושיים של הסכסוך הישראלי-ערבי.

זמיר כתב כמה ספרים בסדרת "הפירוש לחוקי החוזים" בעריכת גד טדסקי שיצאו במכון למחקרי חקיקה ולמשפט השוואתי על שם הארי סאקר. ספריו על חוק המכר וחוק חוזה קבלנות נחשבים לספרי בסיס בנושא אותו הם סוקרים.

כן כתב, בשיתוף עם פרופסור גבריאלה שלו ופרופסור אלפרדו מרדכי ראבילו מספר מהדורות של "הפירוש הקצר לדיני החוזים", מעין מדריך מקוצר לדיני חוזים, הכולל את לשון החוק, ותקצירי פסיקה, ואמור לשמש כלי עזר לעורכי דין.

פרסומים נוספים של זמיר עוסקים בהיבטים קנייניים וחוזיים של הסכסוך הישראלי ערבי.

## קישורים חיצוניים

* פרופ' איל זמיר, באתר הפקולטה למשפטים של האוניברסיטה העברית
* רונן פוליאק ושירה אבנת, "פוקוס: ריאיון עם פרופ' איל זמיר", הפקולטה - ביטאון הסטודנטים והבוגרים בפקולטה למשפטים באוניברסיטה העברית, גיליון מס' 2
* איל זמיר ואיל בנבנישתי, "אדמות היהודים ביהודה, שומרון, חבל עזה ומזרח ירושלים", מכון ירושלים לחקר ישראל, 1993
* איל זמיר ואיל בנבנישתי, "הקניין הפרטי בהסדר השלום הישראלי-פלסטיני", מכון ירושלים לחקר ישראל, 1998

קטגוריה:סגל האוניברסיטה העברית בירושלים: משפטים
קטגוריה:זוכי פרס צלטנר
קטגוריה:זוכי פרס חשין
קטגוריה:בוגרי העתודה האקדמית
קטגוריה:היוגב (מושב): אישים
קטגוריה:בוגרי תוכנית פולברייט ישראלים
קטגוריה:בוגרי האוניברסיטה העברית בירושלים: משפטים
קטגוריה:בעלי תואר דוקטור מהאוניברסיטה העברית בירושלים
קטגוריה:ישראלים שנולדו ב-1961
מיתוס העין התמימה

**"מיתוס העין התמימה"** הוא מונח שטבע היסטוריון האמנות ארנסט גומבריך, כהפרכה לרעיון, שזכה לפופולריות רבה בזכות כתביו של מבקר האמנות ג'ון רסקין, לפיו פעולת הראייה של מעשה האמנות היא ב"עין תמימה", הקולטת את המידע החזותי הנוכח בפניה כמופע נטול משמעות, ומעניקה לה פירוש רק מאוחר יותר. פירוש זה, לפי הפילוסופים האמפיריציסטים מלוק ואילך וכן לפי עמנואל קאנט, הוגדר כפעולה שאינה שייכת לראיה. 

במאמר "אמנות ואשליה" המעיט גומבריך בחשיבות הרעיון שהדימוי האמנותי שיוצר אמן הוא תוצר של מה שהוא "רואה", וגרס כי הדימוי הנוצר הוא, במידה שווה, תוצר של ה"סכמה" התפישתית הכללית שהאמן נחל מהאמנים שהיו לפניו. רסקין סבר (ב"אלמנטים של האיור") כי "עין תמימה" יכולה להיווצר רק כאשר האמן מצליח לפשוט מעליו את מחלצות תרבותו וסביבתו ולאמץ מעין תפישה ילדותית של העולם כ"רצף של כתמים שטוחים של צבע, בלי מודעות למה שהם מסמלים". גומבריך, לעומתו, סבר כי חקר תולדות האמנות צריך להיות בעיקר מחקר של השינויים בסטראוטיפים, בסוגות ובדימויים הציוריים המקובלים (ה"איקונולוגיה" או ה"לינגוויסטיקה של הדימוי החזותי"). גומבריך הלך בעקבות תפישת הפילוסופיה של המדע של קרל פופר ופיתח תאוריה של תפישה כתהליך של "ניסוי וטעיה", בו מתקיים תהליך מתמיד של ניסיון למצוא את המשמעות וההגיון בנראה, בסיוע "סכמה" או "נוסחה" תפישתית. כמו קאנט, גם גומבריך דגל בתפישה כי "העין התמימה" היא מיתוס וכי בין הנקלט בעין והפרשנות הניתנת, בהתאם לתפישות הקיימות אצל כל אדם יש מיזוג שאין להתירו. 

למרות דחיית רעיון "העין התמימה" על ידי רבים מחוקרי האמנות, יש לתפישה עדיין מעמד, במיוחד בהתייחס לאסכולות מסוימות בציור. אפלטון ראה באמנות המייצגת מימזיס (חיקוי, העתקה) של מה שכבר קיים בלאו הכי כקווים וצבעים, וגישה דומה נטו לייחס גם לאסכולות ציוריות כמו אימפרסיוניזם ופואנטיליזם. גומבריך עצמו סבר כי תולדות האמנות במאות השמונה עשרה והתשע עשרה הן, במובנים מסוימים, תולדות מאבקם של אמנים להתנער מה"סכמה" ולשוב לראות את העולם ב"עין תמימה". 

## הערות שוליים

קטגוריה:אמנות
עצלן רעמתי

**עצלן רעמתי** (שם מדעי: *Bradypus torquatus*), הידוע גם כ**אאי**, הוא אחד מארבעת המינים בסוג עצלן תלת אצבע. בנוסף אליו קיימים המינים עצלן גמדי, עצלן חום-גרון ועצלן חיוור-גרון. לעצלן הרעמתי ראש קטן, עיניים ואוזניים קטנטנות, וזנב קטן החבוי בפרוותו. אורכו הוא כ-50 ס"מ ומשקלו 4.5 ק"ג. בית גידולו ב בברזיל.

בפרוותו הגסה מצויים בדרך כלל אצות, קרדיות, קרציות, חיפושיות ועשים. הפרווה היא כהה, ארוכה ודמוית רעמה בראש, בצוואר ובכתפיים, ומכאן שמו, אורך פרוותו באזור הראש יכול להגיע עד 15 ס"מ. הפרווה שעל בטנו היא דקה, סמיכה, וחיוורת.

הוא ניזון מהעלים, מהניצנים, ומהענפים הרכים של מספר עצי יער, במיוחד אלה מהסוג *[[Cecropia]]*. הוא יורד לקרקע רק כדי לעשות צרכים, או לעבור לעץ אחר אם אי אפשר לזוז מענף לענף. הוא כמעט ולא יורד לקרקע מפני שאם הוא נמצא על קרקע נמוכה, הוא אינו יכול לעמוד וללכת, על הקרקע, העצלן יכול רק לגרור את עצמו בעזרת רגליו הקדמיות הארוכות והחזקות יותר. הגנותיו הראשיות הן לא לזוז בכלל וכך לא יבחינו בו או להשתמש בטפריו החדים והחזקים. הוא יכול לשחות טוב. העצלן הרעמתי הוא חיה סוליטרית.

בשנת 1955, העצלן הרעמתי היה מצוי רק בבאהיה, אספיריטו סנטו, וריו דה ז'ניירו במזרח ברזיל, ביערות החוף של באהיה. אוכלוסייתו התדלדלה ככל שהיערות נכרתו. האיום העיקרי לעצלן הרעמתי הוא הרס בתי גידול כתוצאה מכריתת עצים, הפקת פחם עץ, ואישור לנטיעת מטעים ולגידול בקר. ציד ממושך הוא גם כן איום.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1811
קטגוריה:טקסונים שתוארו בידי ג'ון קרל וילהלם יליגר
קטגוריה:עצלני תלת-אצבע
קטגוריה:ברזיל: יונקים
קטגוריה:ברזיל: מינים אנדמיים
התכוונות (פילוסופיה)

**התכוונות**, **כוונתיות**, **רצוניות** או **אינטנציונאליות** - מושג פילוסופי הבא להבחין בין החומרי לבין הרעיוני או רוחני כתופעות רגשיות או שכלתניות של המוח. לחומר ולמושגים פיזיים במציאות, אין צורך ב'התכוונות', והם קיימים "כשלעצמם". בעוד שלמושגים אחרים - רעיוניים או שכליים, יש בהכרח ייחוס והתכוונות למשהו שמחוץ להם.

בפסיכולוגיה ההתכוונות מובדלת מתהליכים אחרים בכך שנדרשת פעולה כלשהי של רצון מודע ליצירתם.

לכוונה יכולה להיות גם משמעות ערכית. לדוגמה, בניגוד לשוגג, זדון הוא תיאור המתייחס לכוונה רעה בביצוע מעשה.

## התפתחות המושג והגדרותיו
המושג הפילוסופי **התכוונות** או **אינטנציונאליות**, מופיע בפילוסופיה האריסטוטלית והימי-ביניימית, אך את משמעותו המודרנית העניק לו ההוגה פרנץ ברנטנו:

לשיטתו של ברנטנו, בעוד שהתופעות החומריות אינן זקוקות ליבוא מושא החיצוני להן, על מנת להיפעל, והן קיימות כשלעצמן (דוגמת ה"רעד"), הרי שהיפעלותן של התופעות הנפשיות מתאפשרת רק באשר לתחוּלָתָן התודעתית על מושא אובייקטיבי, החיצוני להן (דוגמת התבניות "מחשבה", "תקווה").

התכונה ההתכוונותית (Intentional Property), היא סגולה טכנית מהותית בטבע התודעה, בעטיה מוּשׂאת התודעה להיפעלות אך ורק באמצעות זיקה לאובייקט-מה.
ה"התכוונות"-היִיחוּס למושא, כמחוללו ותשתיתו של האקט המנטלי, מאפיינת ומייחדת את "התופעות הנפשיות", ובאמצעותה, הן נבדלות מ"התופעות החומריות-פיזיות".

המושא, הוא עצם קיומן ומהות הווייתן של התופעות בעלות התכונה ההתכוונותית, וקיומו/אי-קיומו, אף הוא התכוונותי, בלתי תלוי בקיומו הממשי-חומרי של המושא ואינו מתחייב ממנו.

כך לדוגמה, ה"תנועה" המיוחסת למהות החוויה האסתטית המוזיקלית, אינה תכונה של הַתָּקָה-ממשית, כי אם "תכונה התכוונותית", המתארעת עם התמזגותה של מערכת צלילים נבדלים, בתודעה התופסת אותם כמחרוזת-צלילים, הניעה בין הצלילים השונים נחווית כ"מוזיקה".
ככל מושא בעל קיום התכוונותי, גם קיומם של הצלילים כתנועה מוזיקלית, תלוי בהיותם בתודעה.

דניאל דנט מסכם ומסווג את שיטות השונות בתחום זה, רובם ככולם מקבלים את הטענה שזוהי ההגדרה המתומצתת ביותר, ואי אפשר לצמצמה יותר. העמדות הבאות מתקבלות על פי סיכום זה:
* אכן, המדע אינו יכול להסביר את נושא הרגשות והתחושות האישיות.
* חמרנות סילוקית (אלימיניטיביות) הגורסת שאין בעצם רגשות ותחושות, או שאלו לא מוגדרים נכונה, כתוצאה משגיאות סובייקטיביות בתיאורן.
* ריאליזם אפיסטמולוגי (מציאות ההכרה) - דעה בתורת ההכרה, הסוברת שכל ידיעה או תחושה קיימת במציאות, בנפרד מהמוח ההוגה אותו.
* דו ערכיות קווינית -
** הצמדות ל'עקרון הנורמטיבי' - תוך הנחת הראציונליות של הנאמר על ידי כל הצדדים.
** הצמדות ל'עקרון הנורמטיבי' - תוך "עקרון החסד", הקובע שיש לנסות ולהבין כל דבר שנאמר כמציאותי ואמיתי, ככל שניתן.
** הצמדות ל'עקרון ההיטל' - שיטה פוסט מודרנית, הגורסת שהגדרות, והגדרות להגדרות, צריכות לבוא ממקורות חדשים ובכיווני חשיבה חדשים.

## התכוונות ביהדות

ביהדות, כוונה היא מחשבה פנימית של האדם, המניעה אותו לבצע פעולות או מעשים מסוימים. ביהדות מיוחסת חשיבות רבה לכוונתו של אדם לפני ובמהלכן של תפילות, במהלך קיום מצוות, ואף לפני ביצוע מעשים שליליים.

## ראו גם
* נואוס

## קישורים חיצוניים
* 
* 

## הערות שוליים

קטגוריה:מטאפיזיקה
קטגוריה:מונחים בפילוסופיה
קטגוריה:פסיכולוגיה קוגניטיבית
קטגוריה:קוגניציה
קטגוריה:למידה
קטגוריה:פסיכובלשנות
קטגוריה:מושגים בתורת ההכרה
מבזק חדשות

**מבזק חדשות** הוא מהדורת חדשות קצרה יחסית, בת כחמש עד עשר דקות (להבדיל ממהדורה מלאה הנמשכת כחצי שעה עד שעה). בנוסף למבזק חדשות שגרתי, המשודר במועדים שתוכננו מראש, מתקיימת לפעמים פריצת חדשות, בעקבות אירוע שהתרחש ומצדיק דיווח מיידי תוך הפסקת השידור הרגיל. מבזק חדשות מלווה בדרך כלל בשידור חי ממקום האירוע במטרה להפגיש את הצופה עם זירת ההתרחשות – דבר המעודד המשך צפייה ומהווה חלק בלתי נפרד מטקס הדיווח העיתונאי במיוחד במקרי חירום.

## מבזק חדשות שגרתי
[ממוזער|תמונה של האולפן של מבזק השעה 16:00 של [הערוץ הראשון בהגשת ליהיא שטויאר גלעד]]
פורמט מבזק החדשות כמעט ואינו משתנה בין ערוץ אחד למשנהו. המבזקן יושב מול המצלמה ומקריא מתוך מכשיר הטלפרומפטר את המבזק שעמלו עליו במשך שעות עוד לפני שידורו. המבזק מלווה בדרך כלל באות פתיחה ובאות סגירה כמו כל תוכנית טלוויזיה. במהלך המבזק מוצג פסנוע חדשות – כתוביות בתחתית המסך (טיקרים) שמסכמות את דברי המבזקן בצורה קצרה וגם קטעי וידאו וקול בנושא האייטם שמוצג באותו הזמן.

המבזק עצמו אורך לא יותר מעשר דקות אך עם זאת מושקעות בהכנתו שעות רבות. במבזק מוצגים מספר אייטמים חדשותיים מרכזיים שהתרחשו באותו היום ובסופו של המבזק משודרת תחזית מזג האוויר. לעיתים, לאחר תחזית מזג האוויר מוצג אייטם שאינו חדשותי אלא בידורי כדי לסיים את המבזק בצורה נינוחה ושמחה יותר לעומת תחילת המבזק שעוסק רק בחדשות, הלא נעימות לעיתים.

מטרת המבזק היא להביא לצופה את כל אירועי היום בפחות מעשר דקות ולסכם עבורו את כל האירועים שנחשבים בעיני עורך המבזק (בדרך כלל המבזקן עצמו) כחשובים.

כל ערוצי השידור המרכזיים בישראל משדרים מספר מבזקי חדשות לאורך היום: עם תחילת היום במשדרי הבוקר, בערבו של יום ובסופו של יום בחצות. מגישי החדשות שמגישים את המבזק נקראים בעגה העברית 'מבזקנים'.

## פריצת חדשות
[ממוזער|שמאל|250px|פריצת חדשות בזמן [פיגועי 11 בספטמבר ב־CNN]]
לעיתים, עם התרחשותם של אירועי חדשות חשובים, פורצים ערוצי הטלוויזיה במבזק חדשות מיוחד עם דיווח נרחב על אותה התרחשות. במבזק מעדכנים הכתבים של אותו הערוץ שפורץ על האירועים ומדווחים על ההתרחשויות. עם משוך הזמן והמשך הדיווח (בעיקר בהתרחשות אירועים גדולים מאוד), המבזק משתנה והופך למשדר במתכונת גל פתוח שנמשך לעיתים שעות רבות או מספר ימים.

אירועים מסוג גודל כזה קורים כל הזמן ובכל העולם: מלחמות, פיגועים, תאונות דרכים (התנגשות רכבות, התרסקות מטוסים), אסונות טבע, סיכולים ממוקדים וכו'. אירועים אלה יכולים להיות גם מתחום הספורט, הכלכלה, התרבות או המדע ולאו דווקא מסוג "החדשות הקשות" (לדוגמה: מבזק חדשות מיוחד של חברת החדשות של ערוץ 2 בזמן שנערך הניסוי לשחזור המפץ הגדול – תחום המדע, או בזמן זכייתו של שחר צוברי במדליית ארד באולימפיאדת בייג'ינג 2008 – תחום הספורט).

### בעולם
הפריצה המיוחדת לשידורי הטלוויזיה הרגילים עם עדכון מיוחד אינה פופולרית בעולם, שכן במדינות הללו קיימים ערוצי חדשות שכל מטרתם היא לספק את החדשות. בערוצים אלה, עם התרחשות אירועים גדולים, המגיש מודיע על "חדשות חמות" ומתחיל לדווח על ההתרחשות.

### בישראל
[ממוזער|200px|מדבקה של המבזק החברתי בתל אביב במהלך [מלחמת חרבות ברזל]]

במדינת ישראל, במקרה של התרחשות אירוע חשוב, פורצים ערוצי הטלוויזיה המרכזיים (קשת 12, רשת 13, כאן 11, ערוץ 9 ועכשיו 14) במבזק חדשות מיוחד עם דיווחים על ההתרחשות. ברוב המקרים בישראל, הפריצות היו בגלל אירועים ביטחוניים כגון פיגועי התאבדות, פיגועי ירי, מלחמות, מסיבות עיתונאים וכדומה.

## קישורים חיצוניים

## הערות שוליים

קטגוריה:טלוויזיה: תוכן
קטגוריה:תוכניות חדשות ואקטואליה
קטגוריה:ישראל: חדשות טלוויזיה
אלכסיי שבד

**אלכסיי שבד** (ברוסית: **Алексей Швед**; נולד ב-16 בדצמבר 1988 בבלגורוד, ברית המועצות) הוא כדורסלן רוסי, המשחק עבור זניט ונבחרת רוסיה בכדורסל. גובהו 1.98 מטר. משחק בעמדות הרכז והקלע.

## קריירה
### קריירה מקצוענית
שבד גדל במחלקת הנוער של צסק"א מוסקבה והביל את קבוצת הנוער לשלוש אליפויות רצופות בליגת העל הרוסית. בעונת 2006/07, הוקפץ לקבוצת הבוגרים השנייה של המועדון, טרינטה ושיחק עימה בליגה השלישית ואף ערך שלושה משחקים במסגרת הקבוצה הבוגרת הראשונה. בעונת 2007/08, שבד תקע יתד בסגל צסק"א מוסקבה ושיחק עימה באופן קבוע בליגה ובגביע המקומי. שבד סיים את העונה עם 3.5 נקודות וריבאונד אחד ב-28 הופעות ליגה ושותף בזכייתה של צסק"א באליפות רוסיה.

בעונת 2008/09, לשבד ניתנו מספר רב של דקות, ואף הוצב מספר פעמים בעמדת הרכז הפותח. שבד שותף בזכייתה של צסק"א מוסקבה באליפות רוסיה, פעם נוספת. וערך את הופעתו הראשונה במסגרת היורוליג, מול פאניוניוס.

בסיום העונה נרשם לדראפט ה-NBA של שנת 2010. ב־8 ביולי 2012 הוא חתם במינסוטה טימברוולבס.

ביולי 2021 חתם בצסק"א מוסקבה, לאחר שעזב את חימקי מוסקבה שנקלעה לקשיים כלכליים ופשטה רגל.

באוקטובר 2023 חתם בקבוצת שאנשי לונגס מהליגה הסינית.

בינואר 2025 חזר לרוסיה, לליגת VTB וחתם בזניט.

### קריירה בינלאומית
שבד היה חבר בסגל נבחרות הנוער של רוסיה ושותף באליפות אירופה עד גיל 18 שנערכה בשנת 2006 ובאליפות אירופה עד גיל 20 שנערכה בשנת 2007.

## סטטיסטיקת קריירה
נכון לסוף עונת 

### ביורוליג

### בעונה הסדירה ב-NBA

## קישורים חיצוניים

* דף השחקן באתר הירוליג
* דף השחקן באתר צסק"א מוסקבה בכדורסל

## הערות שוליים

קטגוריה:מדליסטים אולימפיים רוסים
קטגוריה:כדורסלנים רוסים
קטגוריה:כדורסלני נבחרת רוסיה
קטגוריה:כדורסלני חימקי
קטגוריה:כדורסלני דינמו מוסקבה
קטגוריה:כדורסלני צסק"א מוסקבה
קטגוריה:כדורסלני מינסוטה טימברוולבס
קטגוריה:כדורסלני פילדלפיה 76'
קטגוריה:כדורסלני יוסטון רוקטס
קטגוריה:כדורסלני ניו יורק ניקס
קטגוריה:כדורסלנים באולימפיאדת לונדון (2012)
קטגוריה:שחקני NBA שלא נבחרו בדראפט
קטגוריה:רוסים שנולדו ב-1988
Funhouse

**Funhouse** הוא אלבומה החמישי של הזמרת פינק. האלבום יצא לאור ברחבי העולם באוקטובר 2008. האלבום הגיע למקום ראשון במצעדים של המדינות אוסטרליה, ניו זילנד ואנגליה, הוא גם הצליח במדינות ארצות הברית, אירלנד, צרפת וגרמניה.
## הפקה
הסינגל הראשון שלה מהאלבום "So What" היה המצליח ביותר שלה בכל הקריירה שלה. הוא הגיע למקום ראשון באחת עשרה מדינות ולחמשת הראשונים בהרבה מדינות אחרות. הסינגל השני שלה "Sober" הגיע לעשרים הראשונים בעשרים מדינות כולל ארצות הברית, קנדה וטורקיה. הסינגל השלישי "Please Don't Leave Me" הגיע לארבעים הראשונים בארצות הברית ולעשרים הראשונים בקנדה, ניו זילנד, אוסטרליה ואנגליה. עוד סינגל שיצא הוא "Bad Influence" שצועד במצעדים של ניו זילנד ואוסטרליה. סינגלים נוספים שיצאו: "Funhouse" ששוחרר לראשונה באוגוסט, 2009 באנגליה,"I Don't Believe You" ששוחרר לראשונה באוקטובר באוסטרליה ו"Ave Mary A" שיצא באוסטרליה בינואר, 2010.

שמו המקורי של האלבום היה אמור להיות "Heartbreak Is A Motherfucker" ששמו ניתן בעקבות הגירושין המכוערים של פינק ובעלה, קארי הארט, למרות שהם השלימו בסוף. השם שונה כדי למנוע ביקורת וירידה במכירות האלבום. האלבום מכר עד כה בכ-6.500.000 עותקים.

## רשימת רצועות




## קישורים חיצוניים

## הערות שוליים

קטגוריה:אלבומי פינק
קטגוריה:אלבומים באנגלית
קטגוריה:אלבומים שהופקו על ידי בוץ' ווקר
קטגוריה:אלבומים שהופקו על ידי דנג'ה
קטגוריה:אלבומים שהופקו על ידי מקס מרטין
קטגוריה:אלבומים שהופקו על ידי גרג וולס
קטגוריה:אלבומים שהגיעו למקום הראשון במצעד האלבומים האוסטרלי
קטגוריה:אלבומים שהגיעו למקום הראשון בניו זילנד
קטגוריה:אלבומי פלטינה כפולה ומעלה בארצות הברית
קטגוריה:אלבומי פלטינה כפולה ומעלה בממלכה המאוחדת
קטגוריה:אלבומי יהלום באוסטרליה
קטגוריה:אלבומי חברת לה-פייס רקורדס
אסמאעיל ח'יר בכ

**אסמאעיל ח'יר בכ** היה מנהיג עלווי מהמאה ה-19. 

ח'יר בכ נולד ב-1822 בחמאת (בסוריה) למשפחת מנהיג שבט המת'אורה ומשם ירש את תפקידו והונו. הוא פעל כדלבאשי, הנהיג כנופיית שודדים. ב-1854 עם זיהוי התרופפות צבאית עות'מאנית בסוריה הוא רצה להתמנות למושל צאפיתא, אולם הוא הוגלה. כשחזר קיבל את התואר מושיר אל-ג'בל והשתלט על אזורים נרחבים. הוא התעשר על חשבון האוכלוסייה ושלט גם על סונים רבים. אסמאעיל חיזק את הסולידאריות בקרב הנציירים (השם המקובל לעלווים לפני המאה ה-20) וצבר כוח על האזור. העות'מאנים החלו לחפש דרכים לסלקו. ב-1858 הוא התקיף כפרים מוסלמים והפסיק להעלות מיסים לסולטאן. הסולטאן חידש את מינויו אך בו בזמן תכנן להפילו. בספטמבר 1858 כוח עות'מאני כיתר את אזור שלטונו, אסמאעיל תקף ראשון והפסיד בקרב. כוחות רבים נטשו אותו והוא ברח עם קרוביו לעלי אל-שילה, דודו, אשר בגד בו ורצח אותו. הנציירים ראו בו דמות על-טבעית. עם זאת, המרד שלו היה חסר יסוד אידאולוגי ונבע ממניעים אישיים. בנוסף, הוא לא שיפר את חיי הנוציירים שאמורים היו להיות בני בריתו.

## הערות שוליים

קטגוריה:האימפריה העות'מאנית: אישים
קטגוריה:עלווים
קטגוריה:ילידי 1822
בורג' חמוד

**בורג' חמוד** (בערבית: **برج حموﺪ**; בארמנית: **Պուրճ Համուտ**) הוא פרוור ממזרח לביירות בנפת מתן שבלבנון. בפרוור מתגוררים ארמנים רבים, צאצאי פליטים מרצח העם הארמני. הפרוור הוא אזור תעשייתי ואחד היישובים הצפופים ביותר במזרח התיכון.

## היסטוריה
בורג' חמוד הוקם על ידי ניצולי רצח העם הארמני בשנת 1915, כאשר ניתנה לניצולי צעדות המוות בדיר א-זור, שהגיעו לביירות לאחר התמוטטות האימפריה העות'מאנית, הזכות להתיישב ממזרח לעיר, באזור שהיה ביצתי באותה תקופה. הפרבר התפתח רבות בעיקר בשנות ה-30 של המאה ה-20 ובשנת 1952 הוא הפך לרשות מקומית.

בתקופת הקמתו וההתיישבות המוקדמת, היה בורג' חמוד במוקד היריבות בין שתי מפלגות פוליטיות ארמניות, הפדרציה המהפכנית הארמנית ומפלגת החונכאיאן הסוציאל-דמוקרטית, אשר ביקשו לעצמן את ההגמוניה ביישוב החדש. היריבות הובילה לקטטות ולחיסולים בעדה הארמנית, ואף החריפה במהלך מלחמת האזרחים הראשונה בשנת 1958, בתקופה שבה הקהילה פולגה במאבק דתי, שבו הקתולים ביקשו להנהיג את הכנסייה האפוסטולית הארמנית. בשלהי הפילוג העדתי בסוף שנות ה-60' ותחילת שנות ה-70', הייתה הקהילה הארמנית של לבנון דווקא בתהליך של איחוד, ובשנת 1972 מפלגת החונכאיאן אף רצה במשותף עם ה"דשנקים" (אנשי הפדרציה המהפכנית הארמנית).

מלחמת האזרחים השנייה איימה על קיומה של הקהילה הארמנית בביירות. כמו כל העדות בביירות, גם הארמנים התקבצו באזורים השולטים שלהם, הווה אומר, בורג' חמוד. בשנות המלחמה, אחזו צעירים ארמנים רבים בנשק להגנה עצמית. הפדרציה המהפכנית הארמנית, המפלגה שמייצגת את רוב הפזורה הארמנית, נשארה על פי רוב נייטרלית. בשל מדיניות זו, החזיקו המיליציות המרוניות את תושבי בורג' חמוד בלחץ מתמיד, ואף התקיפו מספר פעמים את היישוב.

בשנת 2006, במהלך מלחמת לבנון השנייה, התקבלו פליטים מדרום לבנון בבורג' חמוד והתארחו בכנסיות, בתי ספר ומוסדות אחרים, בהם קיבלו אוכל ומחסה. לאחר המלחמה, הציעה טורקיה לשלוח כוחות ללבנון כחלק מיוניפי"ל, אך רוב הארמנים התנגדו בחריפות להתערבות שכזו, ובפרבר התקיימו הפגנות כנגדה.

נכון לשנת 2009, עיריית בורג' חמוד חברה בקבוצת העיריות מתן-צפון.

## דמוגרפיה
בבורג' חמוד מתגוררים כ-150,000 תושבים בשטח של 2.5 קמ"ר, וצפיפות האוכלוסין בו (60,000 נפש לקמ"ר) גבוהה פי 5 מאשר בביירות והיא מהגבוהות ביישובי המזרח התיכון. ביישוב ישנו רוב ארמני, אך חי בו גם מיעוט פלסטיני משמעותי וכן מוסלמים שיעים.

הארמנים בלבנון דוברים ארמנית בדיאלקט מערבי, כמו רוב הארמנים במזרח התיכון. קיימות שלוש מפלגות פוליטיות בולטות בבורג' חמוד: הפדרציה המהפכנית הארמנית, אליה משתייכים רוב הארמנים בבורג' חמוד, מפלגת הרנגבר ומפלגת החונכאיאן. הזרמים הארמניים הנוצריים הקיימים הם נצרות אפוסטולית שמאמיניה מהווים את הרוב, וכן ארמנים קתולים ואוונגליסטים. מפלגות פוליטיות אלו ומסדרים דתיים אלה הם בעלי מוסדות ומרכזים בתוך בורג' חמוד. הנשיא הנוכחי של בורג' חמוד הוא אנטאריק מסרליאן.

רוב הרחובות בבורג' חמוד נקראים על שם ערים ארמניות כגון ירבאן, ונהרות כגון אראס. כמו כן רחובות רבים נקראים על שמם של יישובים ואזורים בטורקיה, שבהם ישבו בעבר ארמנים, סיס, אדנה, ארגאטס וקיליקיה. שמות הרחובות מזכירים לתושבים את ארמניה ההיסטורית, ואת קיליקיה בייחוד, ממנה הגיעו רוב הארמנים הלבנונים.

## ראו גם
* דמוגרפיה של לבנון

## קישורים חיצוניים

* 

קטגוריה:ארמנים
קטגוריה:ביירות: שכונות ופרוורים
קטגוריה:יישובים שהוקמו ב-1952
קטגוריה:מחוז הר הלבנון: יישובים